KIRJALLINEN KYSYMYS E-3168/01 esittäjä(t): Fernando Fernández Martín (PPE-DE) komissiolle. Kolumbian katulasten ja -nuorten tukiohjelma.



Virallinen lehti nro 160 E , 04/07/2002 s. 0064 - 0065



KIRJALLINEN KYSYMYS E-3168/01 esittäjä(t): Fernando Fernández Martín (PPE-DE) komissiolle (19. marraskuuta 2001) Aihe: Kolumbian katulasten ja -nuorten tukiohjelma Perheiden köyhyys ja epävakaisuus Kolumbiassa saa tuhannet lapset etsimään pakopaikkaa kaduilta, joilla he kohtaavat vain rikollisuutta, sairautta, seksuaalista väärinkäyttöä, prostituutiota, pahoinpitelyjä, huumeita ja elämän, joka on täynnä kurjuutta ja josta ei ole poispääsyä, koska katu on heidän ainoa vaihtoehtonsa. Vuonna 1997 luotiin Kolumbian katulasten ja -nuorten tukiohjelma COL/B/-3100/97/102, joka hyväksyttiin virallisesti 13. helmikuuta 1998. Asianmukaisen menettelyn jälkeen ohjelma myönnettiin 12. heinäkuuta 1999 Asociació Institut Genus -järjestölle. Saamieni tietojen mukaan hanketta ei ole vielä neljä vuotta myöhemmin käynnistetty. Ohjelmalle myönnetystä 475 000 eurosta ei ole herunut mitään yhdellekään katulapselle ja mikä pahempaa, ohjelman toteuttamiseksi ei ole olemassa mitään konkreettista suunnitelmaa. Miten komissio voi selittää ohjelman täytäntöönpanon viivästymisen? Mihin toimiin se aikoo ryhtyä pannakseen mahdollisimman pian täytäntöön katulapsille ja -nuorille suunnatun ohjelman, joka koskee ennaltaehkäisyä, suojelua sekä sosiaalista ja taloudellista kohentamista? Mitä erityissuunnitelmia komissiolla on estää tällaiset tavalliset viiveet, joita tapahtuu ohjelman luomisen ja sen täytäntöönpanon välillä? Christopher Pattenin komission puolesta antama vastaus (11. tammikuuta 2002) Komissio on tietoinen siitä henkisestä ja aineellisesta kurjuudesta, jossa monien Latinalaisen Amerikan suurten kaupunkien katujen lapset ja nuoret elävät. Se tiedostaa, kuinka suunnattoman vaikeaa tilanteen korjaaminen on ja pyrkii omilla keinoillaan auttamaan asiaa siihen soveltuvia sosiaalialan hankkeita toteuttamalla. Kyseessä oleva ohjelma, joka perustettiin Kolumbian hallituksen kanssa allekirjoitetulla rahoitussopimuksella, on törmännyt odottamattoman suuriin ongelmiin johtuen maan tilanteesta, joka on muuttunut dramaattisesti ohjelman laadinnan jälkeen. Täytäntöönpanossa ilmenneet viivästykset ovat siis johtuneet pääasiassa maan erityisestä poliittisesta tilanteesta, ja niiden syynä tuskin voidaan pitää hallinnollisia puutteita. Rahoitussopimuksen mukaan yhteisön tekninen apu kanavoidaan valtiosta riippumattomien järjestöjen kautta. Useimmat kyseisistä järjestöistä ovat kuitenkin poliittisen puolueettomuutensa säilyttääkseen kieltäytyneet hallinnoimasta hankkeita, joita hallitus rahoittaa. Ainoastaan kaksi valtiosta riippumatonta järjestöä on osallistunut tarjouspyyntöön; niistä Genus-instituutti valittiin ohjelman toteuttajaksi. Tilanne hankaloitui vielä, kun ohjelman yhdeksi johtajaksi ehdolla ollut henkilö erosi tehtävästään, eikä Genus-instituutti ole kyennyt löytämään pätevää ehdokasta hänen tilalleen. Ohjelmaa on lisäksi suuresti vaikeuttanut maassa riehuva väkivalta. Tältä osin tilanne on vain pahentunut, mistä ovat osoituksena Bogotassa sijaitsevan lähetystön Torres-nimisen paikallisen toimihenkilön murha ja Ciudad Bolivar -hankkeen eurooppalaisen asiantuntijan sieppaus sekä toisiin eurooppalaisiin asiantuntijoihin Kolumbiassa vuonna 2000 kohdistunut uhkailu. Näissä olosuhteissa ohjelma päätettiin laatia uudelleen, jotta se vastaisi paremmin paikallisia oloja. Koska Kolumbian kansainvälisen yhteistyön virasto ja perheiden hyvinvointia edistävä kansallinen instituutti olivat pyytäneet, että ohjelmaa uudelleen laadittaessa otettaisiin huomioon myös niiden asiantuntijoiden ja paikallisten toimijoiden panos, niitä on pyydetty tekemään lähetystön tuella ehdotuksia rahoitussopimuksen muutoksiksi. Muutetussa sopimuksessa on noudatettava hajautetun täytäntöönpanon mallia, josta määrätään komission ja Kolumbian hallituksen joulukuussa 2000 allekirjoittamassa puitesopimuksessa. Edunsaaja vastaa hankkeen välittömästä hallinnoinnista, ja kohdennettuja toimia varten toimitetaan eurooppalaista teknistä apua. Lähetystö on jatkuvassa yhteydessä Kolumbian viranomaisiin, jotka eivät toistaiseksi ole esittäneet ehdotuksia.